ПРАВОСЛАВНИ ПОСНИ КУВАР 


Представљамо вам мали посни кувар са испробаним рецептима наших домаћица (и домаћина). При 
сакупљању ових рецепата циљ нам је био да помогнемо Православним Хришћанима који желе да 
посте, а нису вични спремању посних јела, као и да им предложимо како да избегну једноличност 
исхране. Подсећамо да су најбоља посна јела она која се спремају на једноставан начин, без много 
зачина и без компликованих кулинарских поступака, јер то често води стомакоугађању и промашује 
циљ поста. 


О правилима поста и о његовој веома важној, духовној страни можете прочитати на нашој страници: 


О ПОСТУ 
Овде бисмо хтели да вам дамо неколико практичних савета у вези поста: 


Да би се избегла једноличност исхране као и нелагодност и нервоза коју та једноличност често 
изазива, потребно је добро планирање и ефикасна набавка намирница унапред. Врло је 
обесхрабрујуће ако започне пост, а фрижидер и остава су вам празни. Ако се на време, још пре 
почетка поста, набави довољна количина соје, житарица, пасуља, пиринча, тестенине, сувог воћа, 
сушеног поврћа и сл., нећете имати проблема са припремањем разноврсних јела. 


Кад постимо, често заборављамо на нека врло једноставна, а здрава и укусна јела, за која чак нису 
потребни ни рецепти: кромпир печен у алуминијумској фолији је, на пример, неправедно потиснут 
са наших посних трпеза. Може се служити са маргарином, луком, разним посним преливима, или без 
ичега, са мало соли. Не заборавите ни на печене паприке, са или без уља, које су веома укусне са 
свежим или препеченим хлебом. Једна од омиљених посних посластица су и обичне јабуке запечене 


у рерни. 


Кад купујете конзервисана јела, читајте етикете на конзервама! Често се у некој конзерви “провуче' 
мрена компонента. Јела која садрже желатин нису посна, јер се праве од животињских костију. 


Користите машту. Пробајте да комбинујете пасуљ са тестенином или пиринчем, као и са разним 
поврћем. 


Соја и пасуљ су добар извор беланчевина, а такође и разно коштуњаво воће: ораси, бадеми, 
кикирики. Чувајте се само '"грицкања' између оброка. У северној Америци, један од одличних извора 


протеина је и кикирики путер, ако сте навикли да га једете. 


Кад постите на води, свако чорбасто јело можете да згуснете додавањем мало кукурузног гриза, 
кашичице густина или соје у љуспицама. 


Планирамо да ускоро увећамо нашу збирку са разноврсним и здравим рецептима посних јела, 
посетите нас поново! 


Нека вам пост буде на здравље и спасење! 


ПРЕДЈЕЛА 


Пита са кромпиром 


16 танких кора за питу 

око 1 кг ољуштеног кромпира 
уље 

со 

бибер 


Подмазати плех уљем или маргарином. У већу посуду нарендати кромпир, добро га оцедити од воде, 
посолити и побиберити. Поређати четири коре једна на другу и сваку помазати са кашичицом уља. 
Четврту кору посути наренданим кромпиром, завити коре у јуфку и још мало помазати уљем. 
Направити 4 јуфке. 

Пећи око 40 минута на умереној ватри, док коре не порумене. 


Оваква пита ће бити још укуснија ако се нарендани и оцеђени кромпир сједини са пропрженим 
празилуком, исецканим на танке колутове. 


Пита са пиринчем 


16 танких кора за питу 
2 до 3 шоље пиринча 
црни лук 

уље 

со 

бибер 


Подмазати плех уљем или маргарином. Обарити пиринач у сланој води. Пропржити лук исецкан на 
танке листиће на мало уља, а затим сјединити уље и пиринач и добро промешати. Додати још соли 
ако је потребно, и бибера. Поређати четири коре једна на другу и сваку помазати са кашичицом уља. 
Четврту кору посути пиринчем, завити коре у јуфку и још мало помазати уљем. Направити 4 јуфке. 
Пећи око 30 минута на умереној ватри, док коре не порумене. 


Уместо црног лука можете користити и празилук, а ова пита је веома укусна ако се заједно са луком 
пропржи и неколико ситно исецканих печурки. 

Пита са празилуком 

16 танких кора за питу 


6 до 8 празилука 
уље 


со 
бибер 


Подмазати плех уљем или маргарином. На уљу пропржити празилук исечен на танке колутове 
("резанце'). Четврту кору посути пропрженим празилуком, завити коре у јуфку и још мало помазати 
уљем. Направити 4 јуфке. 

Анин намаз од пасуља и рена 


1 већа конзерва црвеног пасуља или две шоље куваног црвеног, или неког другог пасуља 
чен белог лука, исецкан 

1 мања главица црног лука, ситно исецкана 

рена по укусу, најмање 1 кашичица, а може и више 

уље 

сирће 

со 

бибер 

ситно исецкан першун 


Све састојке помешати и пропасирати или користити неку од савременијих справа као што је 
блендер. Користити као намаз за препечени хлеб или посне крекере. Овај намаз може да се користи 
и као прелив за барен пиринач, уколико се направи да буде мало житкији. 


Када се пости на води, изоставите уље, али тада треба додати више рена, сирћета, или ајвара, што ће 
смесу учиинити мало житкијом, да би могла лакше да се маже. 


СУПЕ И ЧОРБЕ 
Анина чорба од карфиола 


1 велики карфиол 

бистра супа од поврћа или 1.5 литар воде 

2 или више чена белог лука, ситно исецканог 
1 кашика брашна 

уље 

со (или вегета) 

бибер 

алева паприка или мешавина сушеног поврћа 
1 шоља замрзнутог кукуруза 


Карфиол очистити, исећи на цветиће једнаке величине и барити у води док потпуно не омекша, па 
процедити и пропасирати. На мало уља пропржити брашно и бели лук, па постепено додавати супу 
од поврћа или воду, стално мешајући. Постепено додавати и пропасирани карфиол. Посолити по 
укусу. Додати алеву паприку и сушено поврће, па кувати још десетак минута док се чорба не 
уједначи. На крају додати кукуруз. Приликом служења, по жељи додати кашичицу винског или 
јабуковог сирћета у тањир. Служити уз препечен хлеб. 


Ако се пости на води, у чорбу се може додати шака кукурузног гриза да би била гушћа, уз стално 
мешање. 


Чорба од спанаћа 


1 кг спанаћа, очишћеног и опраног 

2 већа кромпира, ољуштена, опрана и исецкана на ситне коцкице 
2 чена белог лука, ситно исецкана 

сок од 1 лимуна 

уље 

1 пуна кашика брашна 

со или вегета 


бибер 


Спанаћ добро скувати, процедити и пропасирати. На мало уља пропржити ситно исецкан бели лук са 
брашном и одмах додати пропасиран спанаћ. Постепено додавати воду и сок од лимуна, стално 
мешајући. Посолити и побиберити по укусу. 


Ако се пости на води, изоставити запршку са уљем и брашном. Тада се може додати шака 
кукурузног брашна или гриза да би чорба добила на густини. 


Супа од разног поврћа 


мало уља 

1 главица лука, ситно исецканог 

1/2 црвене паприке, исецкане на коцкице 
1/2 зелене паприке, исецкане на коцкице 
1 стабљика целера, исецкана 

1 шаргарепа, изрендана ситно 

1 литар воде 

1 кромпир, ољуштен и исецкан на коцкице 
1/2 шоље грашка 

1/2 шоље кукуруза 

1 шоља цветића од карфиола 

3 листа купуса, исецкана на коцкице 

1 лист ловора 

со или вегета 

бибер 


посни резанци или шоља пиринча, опраног 
На мало уља пропржити ситно исецкан лук, паприку, целер и шаргарепу. Постепено додавати воду. 
Кад прокључа, додати остале састојке и кувати на тихој ватри још 15 минута или док се тестенина 


или пиринач не скувају. 


Када се пости на води, једноставно изоставити уље и све барити. 


ГЛАВНА ЈЕЛА 
Жаркове дагње на бузари 


600-700 гр дагњи у шкољки 

5 дл белог вина 

мало маслиновог уља 

1 мала главица црног лука, ситно исецканог 
2-3 чена белог лука, ситно исецканог 

2 ловорова листа 

бибер у зрну 

со или вегета 

свеже исецкан першун 


Дагње опрати у леденој води. На мало уља пропржити исецкан црни лук, па додати опране дагње и 
мешати један минут. Додати исецкан бели лук, вегету или со, неколико зрна бибера, ловор, па све 
налити вином. По потреби додати мало воде, али не превише – дагње треба само да огрезну у 
течности. Кад течност прокључа, смањити ватру и кувати још 10 минута. На крају додати першун и 
одмах служити. 


Пуњене паприке 


12 црвених паприка “шиље" или 10 црвених бабура 

1 мања главица црног лука 

1 до 2 шаргарепе, ситно нарендане 

неколико печурака, исецканих на коцкице 

1 стабљика целера, ситно исецкана 

2 шоље сојиних љуспица или 1 шоља опраног пиринча 
2 парадајза 

со, бибер 

уље 

сок од парадајза или вода 


Паприке опрати , исећи им стабљике и извадити семе, па их поређати у већи плех. На уљу 
пропржити исецкан црни лук, шаргарепу, печурке и целер, па у то додати 2 шоље сојиних љуспица, 
претходно потопљених у врућу воду и оцеђених. Уместо соје, може се додати и приринач. Посолити, 
побиберити по укусу, добро сјединити, па добијеним надевом пунити паприке. Отворе затворити 
"капицама' од парадајза, прелити соком од парадајза или водом да огрезну и пећи на умереној ватри, 
око »; сата. 


Уколико се пости на води, изоставити уље. 


Ђувеч од разног поврћа 


1 мали плави патлиџан, исечен на коцке 


2 мале тиквице, исечене на колутове 

1 црвена паприка, исечена на крупне коцке 

1 зелена паприка, исечена на крупне коцке 
2 главице црног лука, исечена на четвртине 
1 шаргарепа, исечена на колутове 

3 до 4 чена белог лука, исечена по половини 
2 до 3 парадајза, ољуштена и исечена на кришке 
мало маслиновог уља 

со, бибер 

оригано 

свеж першун 


Патлиџан исећи на коцке, добро посолити, па оставити да стоји сат времена. Када испусти горку 
течност, добро га оцедити. У велики ђувеч или тепсију помешати сво припремљено поврће и зачине, 
добро промешати, додати мало маслиновог уља и пећи поклопљено док поврће мало не омекша, али 
ипак треба да задржи одређену чврстину. Служити уз барен пиринач или посни пире од кромпира. 


Уколико се пости на води, изоставите уље, али додајте више парадајза. 


Паприкаш са сојом 


1 шоља соје у комадима 
750 гр кромпира 

1 главица црног лука, ситно исецкана 
1 шаргарепа 

1 стабљика целера 

1 шоља грашка 

лист ловора 

бели лук (по жељи) 
кашичица брашна 

уље 

алева паприка 

со (или вегета) 

бибер 

мирођија 


Комаде соје потопити у врућу воду и оставити да стоје сат времена. Кромпир ољуштити и исећи на 
једнаке колутове. Пропржити исецкан црни лук, додати рендану или ситно исецкану шаргарепу и 
целер, такође ситно исецкан. Додати алеву паприку и кашичицу брашна и промешати. Затим додати 
припремљен кромпир и комаде соје, па све одмах налити са водом, толико да кромпир и соја огрезну 
у њој. Посолити по укусу, ставити један лист ловора, грашак и исецкан бели лук по жељи и оставити 
да се кува око20 минута, или док кромпир не постане мекан. На крају додати бибер и ситно исецкане 
свеже мирођије. 


Када се пости на води, изоставља се уље и све се бари. Ради густине може се додати мало кукурузног 
гриза у тренутку кад јело проври. 


Ђувеч са хељдом и поврћем 


1 шоља хељде (за оне који жживе на енглеском говорном подручју: гоазгед бискућеа!, или “Казћа") 
1 мања главица црног лука 

1 изрендана шаргарепа 

1 мали плави патлиџан 

1 тиквица, исечена на коцкице 

2 кромпира исецкана на коцкице 
1 паприка, ситно исецкана 

1/2 шоље грашка 

уље 

со 

бибер 

свеж першун 

алева паприка 


Плави патлиџан опрати, исецкати на комадиће, посолити и оставити да стоји сат времена. Кад пусти 
горку течност, добро га оцедити. На уљу пропржити лук, шаргарепу и паприку, додати алеву 
паприку, промешати, па одмах додати остало поврће и воду. Поврће треба да плива у води. Посолити 
и оставити да се бари на тихој ватри, док се кромпир не скува. За то време хељду прелити кључалом 
водом и оставити да мало постоји. Када је поврће кувано, све преручити у ђувеч или тепсију, и 
сјединити са хељдом. Пећи у рерни на јачој ватри. Јело је готово кад хељда упије сву течност и 
набубри. 


Као и друга јела, и ово јело се може припремити на води, изостављањем уља. 


Пребранац 


400 гр пасуља “тетовца' 
3 главице лука 

1 шаргарепа 

со, бибер 

уље 


Опрати и потопити пасуљ да стоји два сата. Скувати пасуљ и сачувати око 2 шоље воде у којој се 
пасуљ кувао (најбоље вода са дна посуде, јер садржи више талога). Намазати плех уљем. У тигању 
пропржити на уљу лук исечен на танка ребарца. додати куван пасуљ и све добро промешати. Ако се 
жели љут пребранац, додати ситно исецкану љуту папричицу. Затим све пребацити у плех, додати 
око 2 шоље течности у којој се кувао пасуљ и пећи на умереној ватри око 30 минута. Додавати још 
воде или течности од пасуља у току печења ако се пасуљ много суши. Пећи поклопљено. 


Ово јело се не може правити без уља. 


Италијански пасуљ 


300 гр пасуља “тетовца' 

3-4 главице лука 

500 гр парадајза, ољуштеног 
1/2 кашичице шећера 

2 шоље исецканог першуна 
1 кашичица оригана 

уље 

со, бибер 


Потопити пасуљ око 2 сата, затим га обарити у сланој води и кад је добро скуван, оцедити. На уљу 
мало пропржити исецкан на крупне комаде црни лук. Додати парадајз, шећер и пасуљ, оригано, со и 
бибер и све кувати на врло тихој ватри око 20 минута. На крају додати першун. 


Ако се пости на води, изостави се уље, а барен пасуљ се кува са парадајзом и осталим састојцима 
мало дуже, да би се лук скувао. 


Кромпир печен на води 


1,5 кг кромпира 

5 чешњева белог лука 
сок од лимуна 
оригано 

бибер, со 

1/2 шоље воде 


Ољуштити кромпир и исећи га на кришке или колутове. Ставити га у одговарајућу тепсију, додати 
ситно исецкан бели лук, сок од лимуна, бибер, со, оригано и прелити водом. Обавезно прекити 
фолијом или поклопцем. Пећи на умереној ватри. 


Кромпир са каријем 


6 кромпира средње величине, ољуштена и исечена на кришке или мало веће коцке 
1 шоља грашка 

1 шаргарепа, исецкана на колутиће 

1 исецкана стабљика целера (по жељи) 

1 главица лука, ситно исецкана 

1-2 кашичице карија 

уље 

1 кашичица брашна 

першун за посипање 


На уљу пропржити лук и шаргарепу (и целер, по жељи) додати кари, промешати, затим додати 
кашичицу брашна, па добро промешати. Одмах додати припремљен кромпир и воду, толико да 
кромпир огрезне у њој. Додати грашак, послолити према укусу и оставити да се кува око 20 минута, 
или док се кромпир не скува. На крају додати ситно исецкан першун. 


Ћуфте од кромпира 


4 кромпира 

1 главица црног лука 

1 шоља брашна 

1/2 кашичице оригана 

1 кашичица прашка за пециво 
уље 

бибер, со 


Кромпир и лук изрендати и помешати са брашном, ориганом, сољу, бибером и прашком за пециво. 
Обликовати ћуфте и пржити их на врелом уљу. 


Рагу од бораније 


1 кг бораније 

2 главице црног лука 

3/4 шоље уља 

1,5 шоља каше од парадајза 
першунов лист 

1-2 кромпира 

бибер, со 


Лук ситно исецкати и пропржити на врелом уљу. Боранију опрати, очистити и исећи, а кромпир 
ољуштити и исећи на коцке. Добро оцеђену боранију додати луку, пржити десетак минута, па додати 
кромпир, парадајз, ситно исецкан першунов лист, со и бибер. 


Оставити да се кува док течност не испари. 
Додавањем соје у комадићима у ово јело добићете укусан и веома хранљив посни гулаш. 


Сарма од киселог купуса 


2-3 главице киселог купуса 

1 кг пиринча, пробраног и опраног 
1 кг црног лука, ситно исецканог 
3-4 шаргарепе, ситно изрендане 

1 корен першуна, ситно изрендан 
3-4 чена белог лука, ситно исецкан 


5-6 листова ловора 
бибер, уље со 
алева паприка 


Кисели купус очистити и одвојити листове. Ако је купус сувише слан, оставити га мало да одстоји у 
млакој води. Пропржити црни лук на доста уља, затим додати поврће, со, бибер, ловор , бели лук и 
на крају алеву паприку. Спустити пиринач и све лагано измешати. Савити сарме и сваки ред прелити 
са мало уља и посути алевом паприком. Додати воде да сарме огрезну и кувати око 2 сата на тихој 
ватри. 


Печене сармице од виновог листа 


300 гр виновог листа 

1 плави патлиџан 

1 шоља ситно исецканог црног лука 
4 чешња белог лука 

2 кашике оригана 

2 кашике мирођије или нане 
мало босиљка 

3/4 шоље пиринча 

1 шоља уља 

2 кашике сока од лимуна 

2 кашике каше од парадјза 
со, бибер 


Плави патлиџан ољуштити, одстранити семенке и исећи га на ситне колутиће. Посолити и остацити 
сат времена да испусти горку течност, а потом га добро исцедити. На загрејаном уљу пропржити 
ситно исецкан црни лук и плави патлиџан. Кад потпуно упију уље, додати лимунов сок, оригано, 
мирођију, исецкан бели лук, со и бибер и добро промешати. Досути чашу воде и оставити да се 
поврће кува на благој температури све док се патлиџан не скува. Додати пиринач и динстати још пет 
минута. 

Листове винове лозе ставити у врућу воду да омекшају, а потом на њих ставити припремњени надев. 
Добро увијене сармице сложити у дубоку тепсију, посути ситно исецканим босиљком и прелити са 
две кашике уља и пола шоље воде. 

Да се сармице не би исушиле, прекрити их фолијом и пећи око 50 минута. 

Готове сармице прелити кашом од парадајза. 


РТА 
Тесто за пицу 


3,5 шоље брашна 

3 кашике уља 

9 гр сувог квасца или 60 грама свежег 
1 шоља млаке воде 


1/2 кашичице шећера 
1 кашичица соли 


Квасац растворити у млакој води, додати шећер и оставити да одстоји око 10 минута. Затим 3 шоље 
брашна ставити у чинију, у средини направити удубљење за надошли квасац, со и уље. Све то 
месити док маса не постане уједначена, а потом на дасци, уз постепено додавање брашна, умесити 
тесто, лоптасто га обликовати, прекрити салветом и сачекати око 60 минута, да се маса удвостручи. 
Тесто премесити и оставити да поново нарасте, а затим га развући оклагијом тако да се добије тесто 
за пицу жељене дебљине. На тесто ставити одговарајући фил и пећи у пећници. 


Пица са парадајзом 


1 тесто за пицу 

1 шоља печурки 

1 зрео парадајз 

2-3 зелене паприке 

1 главица црног лука 
1 кашика рузмарина 
мало нане 

1 чешањ белог лука 
1 шоља кечапа 

мало љуте паприке (по жељи) 
мало уља 


Тесто кружно развући и намазати уљем, затим премазати кечапом, па ређати на колутове исечен 
парадајз, прстенасто исечен црни лук и зелену паприку, иситњен бели лук, исецкане зачине и 
печурке исецкане на танке листиће. Може се додати и сир од соје. По жељи све то на крају прелити 
са мало уља. 


Пећи на јакој температури са мало уља. 


Пица са зељем 


1 тесто за пицу 

1/2 кг спанаћа или неке друге врсте зеља 
1 кашика капара 

3/4 шоље црних маслина 

1 чен белог лука 

3/4 шоље уља 

бибер, со 


Очишћено и опрано зеље обарити у врелој води и оставити да се оцедити у цедиљки. Из маслина 
извадити коштице и исећи на кришке. Преполовљен бели лук пропржити на уљу како би попримило 
његов мирис. Из уља извадити лук и бацити га, а додати маслине, зачине, зеље и со, промешати, па 
све заједно пржити на умереној температури десетак минута. Развити тесто за пицу и на њега 
ставити претходно припремљени фил од зеља. Пицу пећи на јакој ватри око 30 минута. 


ТЕСТЕНИНЕ 
Макароне са сосом од соје 


1/2 кг макарона 

1 кашика соли 

1 кашика уља 

2 кашике маргарина 


За сос: 

200 гр сојиних комадића или љуспица 
3 шоље топле воде 

1 кашичица соли 

2 главице црног лука 

1 чен белог лука 

1 шоља сока од парадајза 
1 кашика брашна 

1 шипка цимета 

2 ловорова листа 

7 шоља топле воде 
бибер, со 


Соју прелити кипућом водом и оставити да одстоји. Изрендан црни и бели лук пропржити наврелом 
уљу и усути соју са осталим састојцима. Сос кувати око 1 сат на тихој ватри. 

посебно у сланој води обарити макароне, оцедити их па прелити прво отопљеним маргарином, а 
потом и сосом од соје. Служити у чинији, пошто се претходно одстрани циметова шипка и ловоров 
лист. 


Макароне са спанаћем 


1/2 кг макарона 

1 кг спанаћа 

1 главица црног лука 

1 шаргарепа 

1 кашика целеровог листа 

1 стабљика целера. ситно исецкана 
1/2 шоље уља 

бибер, со 


Спанаћ обарити, оцедити и ситно исецкати. Ситно исецкан лук, целер и шаргарепу пропржити на 
уљу, или их кувати на води док не омекшају. Додати спанаћ, со, бибер и оставити поврће да се крчка. 
Макароне обарити у сланој води, оцедити их и помешати са поврћем. 


Макароне са печуркама 


500 гр макарона 

500 гр печурака 

100 гр грашка 

2 чена белог лука 

1 главица црног лука 

1 чаша белог вина 

1 кашика брашна 

2 кашике биљног маргарина 
1/2 чаше уља 

со 


На врућем уљу пропржити ситно исецкан бели и црни лук, па додати очишћене и исечене печурке и 
ситно исецкан першунов лист. Пржити док не испари сва течност из поврћа. Долити вино и додати 
брашно размућено у две кашике воде. На крају додати пробарен (или смрзнут) грашак и кувати на 
умереној ватри још пола сата. У међувремену обарити макароне у сланој води, оцедити их, ставити у 
чинију, па прелити отопљеним маргарином и сосом од печурака и грашка. 


Снежине лазање 


9 листова лазање 

1 главица црног лука 
соја у љуспицама 

2 шоље соса од парадајза 
2 чена белог лука 
оригано 

сојино млеко (или вода у којој се кувало поврће) 
уље 

2 кашике брашна 

бели бибер 

сир од соје (по жељи) 


Барити листове лазање у сланој кипућој води са мало уља док не омекшају. Љуспице соје прелити 
кипућом водом и оставити да омекшају. Пропржити ситно исецкан лук и бели лук на уљу и додати 
оцеђене сојине љуспице. Кад се пропржи, налити сос од парадајза и додати оригана. Динстати још 10 
минута док се смеса не згусне. У другој посуди пропржити брашно на уљу и уз мешање додавати 
сојино млеко или бистру супу од поврћа. Кад се бешамел згусне додати бели бибер по укусу и соли. 
У уљем или маргарином подмазан плех ређати три листа лазање. прелити сосом, затим бешамелом, 
па још једним редом лазања. Поступак поновити укупно три пута. Залити остатком бешамела и 
парадајз соса. По врху посути димљеним сиром од соје (није обавезно). Прекрити фолијом и пећи 
око 45 минута на умереној ватри. 


ЈЕЛА СА РИБОМ 
Рибљи паприкаш 


1 кг свеже беле рибе 

5-6 кромпира ољуштених и исечених на коцке 
2 шаргарепе, исецкане на колутиће 

1/2 шоље грашка 

першун 

со, бибер 

уље 


Пропржити лук на уљу, додати алеве паприке, промешати и одмах смањити ватру и додати комаде 
рибе. Не мешати, већ само протрести шерпу ако је потребно, да се риба не би распала. Брзо додати 
додати воду и припремљен кромпир, шаргарепу и грашак. Кромпир и риба треба да огрезну у води. 
Посолити и побиберити и на крају посути исецканим першуном. Кувати око У; сата, док кромпир не 
омекша. 


Лешо риба 


1 кг шкарпине или зубатца 
1,5 дл уља 

2 мање главице белог лука 
пола везе першуна 

1 дл белог вина 

1 дл маслиновог уља 
бибер, со 


Рибу очистити од изнутрица и скинути шкрге. Узети већи суд (да риба може да стане по дужини), 
сипати уље, ситно сецкан бели лук, продинстати да буде стакласт, па ставити рибу и долити воде до 
пола рибе, посолити и побиберити. Динстати на тихој ватри уз окретање, поклопљену. Кад је риба 
кувана, прелије се маслиновим уљем, коме је додат ситно исецкан першун, бело вино, и остави се 
још неколико минута на ватри. 


Пуњене лигње 


1 кг лигњи 

1 шоља бареног пиринча 
2 главице црног лука 
першунов лист 

1/2 чаше уља 

3 зрела парадајза 

1/3 чаше црног вина 


со 


Лигње опрати и очистити тако да остану само труп и пипци. На врелом уљу пропржити ситно 
исецкане пипке и лук. Од парадајза направити кашу, додати ситно исецкан першунов лист, со, бибер, 
пиринач и мало воде. Кувати док течност не испари и смесом која се добије пунити лигње. Ређати у 
плех премазан уљем. Пећи око 1 сат на умереној ватри. 


Брза рибља чорба 


1 конзерва скуше или неке друге масније рибе 
1 главица црног лука, исечена на листиће 
1 шаргарепа, исецкана на колутиће 

1 стабљика целера, исечена ситно 

1/2 шоље грашка 

2-3 ловорова листа 

1/2 чаше белог вина 

уље 

бибер, со 

алева паприка 

1 кашика брашна 


На уљу пропржити црни лук, додати кашику брашна и алеву паприку, па доливати воду (око1,5 
литар). Додати оцеђену рибу из конзерве и остале састојке, осим вина које се додаје пред сам крај 
кувања. Кад је поврће кувано, јело је готово. 


САЛАТЕ 
Драганина салата од кромпира и краставаца 


1 већи краставац, ољуштен и исецкан на коцкице 
4 велика или три мала кромпира 

1 кашика сенфа (по жељи може и више) 

уље 

сиреће 

со 

бибер 

свеж першун 


Исецкан краставац посолити и оставити да пусти воду. Кромпир барити у љусци, кад буде скуван 
ољуштити га док је још топао и исећи на коцкице, сипати у суд у коме се налази краставац (не 
одливати течност коју је пустио краставац), затим додати уља и сирћета, промешати, па додати 
кашику или више сенфа, бибер, свеж першун и све сјединити. Досолити ако треба. 


Салата од кромпира 


5 кромпира 

1 већа главица лука 
уље 

со 

бибер 


Лук исецкати на врло танке, прозирне режњеве, добро посолити и промешати. Кромпир барити у 
љусци, и кад је скуван, ољуштити га док је још врућ. Исећи га на коцкице или колутове и док је још 
врућ додати му уље. Стално мешајући, додати сирће и бибер, и још соли ако је потребно. 


Салата од краставаца 


2 велика краставца исечена на танке, прозирне колутове 
1 чен белог лука, ситно исецканог 

1 кашика уља од сусама или кукуруза 

винско или јабуково сирће по укусу 

1 кашика сусама 

со по укусу 

1 кашика соса од соје 


Припремљене краставце сјединити са осталим састојцима. Служити хладно. 


Француска салата 


500 гр кромпира 

150 гр грашка 

1 већа или 2 мање шаргарепе 

1 средњи корен од целера 

4 кисела краставца 

2 киселе јабуке 

2 кашике першуновог листа, ситно исецканог 
сирће 

мало шећера 

мало сенфа 

2 кашике кечапа 

мало посног мајонеза (види рецепт) 
бибер, со 


Шаргарепу и целер исећи на ситне комадиће, па заједно са грашком обарити у сланој води и пазити 
да се не раскува, већ да све остане чврсто. Оцедити и ставити у чинију. Додати на коцкице исечене 
киселе краставце, јабуке и барен кромпир, затим уље, мајонез, со, бибер, сирће и кечап, и на крају 
све добро измешати. 


Посна руска салата 


туњевина 
грашак 
шаргарепа 
барени кукуруз 
домаћи ајвар 
бибер 

веза першуна 


Све количине су према жељи и укусу. Поврће обарити тако да остане чврсто, а туњевину изгњечити. 
Све добро измешати. Посути ситно сецканим першуном. 


Салата од пасуља 


300 гр пасуља 

1 главица ценог лука исечена на танке листове 
бибер, уље, сирће, со 

першунов лист или оригано за посипање 


У кувани и још врући пасуљ усути уља по жељи, добро промешати да упије, затим додати остале 
састојке. Служити топло или хладно. 


Мексичка салата 


600 гр црвеног или белог пасуља 
3 главице црног лука 

4 слатке паприке 

150 гр куваног кукуруза 

уље и сирће 

со и бибер 


Скувати и оцедити пасуљ, додати уља и сирћета и добро промешати. Црни лук исецкати на коцкице, 
посолити и изгњечити. У то додати пасуљ, паприке исецкане на коцкице и барен кукуруз. 


Мајонез 


1 чаша воде 

2,5 кашике густина 
1/2 чаше уља 

1 кашичица сирћета 
1 кашичица шећера 
1 кашичица сенфа 
сок од 1 лимуна 

1 кашичица соли 
1/2 шоље воде 


У мало хладне воде добро растворити густин. Преосталу количину воде загрејатии досути 
растворени густин и непрестано мешати док се не згусне. Маса треба да је врло густа. Охлађену масу 
сипати у чинију и стално мешајући, постепено додавати ледену воду, шећер, сирће, со и сенф. На 
крају додати сок од лимуна и уље. Ледена вода омогућује да се мајонез што пре стегне. 


Кечап 


5,5 кг зрелог парадајза 
3 главице црног лука 

2 зелене паприке 

1 чешањ белог лука 

1 шоља жутог шећера 
1,5 шоља сирћета 

1,5 кашика соли 

1 кашика алеве паприке 
1 кашика сенфа 

1 штапић цимета 

1 кашичица бибера у зрну 
1 кашика каранфилића 
мало мирођије 


Парадајз опрати, ољуштити и ситно исећи. Црни и бели лук ољуштити и ситно исецкати, а паприку 
очистити од семенки и такође ситно исећи. Парадајз, црни лук, паприку и бели лук помешати и 
барити тек толико да омекшају, потом их самлети, па смесу поново кувати на благој ватри уз 
додавање осталих састојака и зачина увезаних у газу. Сос кувати 2-3 сата, на тихој ватри, повремено 
мешајући. Кад се кечап згусне, прохладити га и сипати у тегле. 


Сос од сирћета за салате од свежег или бареног поврћа 


175 гр уља 

4 кашике јабуковог сирћета 

1 главица црног лука 

1 чен белог лука 

1 кашичица нане 

1 кашичица мајчине душице 

1 кашичица першуновог листа 
бибер, со 


Нану, мајчину душицу и першун ситно исецкати, додати све остале састојке и добро измешати. 
Уместо јабуковог сирћета могу се додати и 4 кашике лимуновог сока 
Сос од белог вина 


3 кашике маргарина 
3 кашике брашна 


1 чаша белог вина 
рузмарин 
бели бибер, со 


На отопљеном маргарину пропржити брашно, па додати вино, со, бели бибер и млевени рузмарин. 
Сос стално мешати док се не згусне. Изузетан прелив за пржену рибу. 


Бели сос 


3 кашике биљног маргарина 
3 кашике брашна 

вода у којој се барило поврће 
мало лимуновог сока 

бибер, со 


Отопити биљни маргарин, па додати 3 кашике брашна. Уз стално мешање, на тихој ватри пржити све 
док брашно не промени боју. У овако пропржено брашно додати со, бибер и 1,5 шољу воде у којој се 
барило поврће. Сос кувати око 5 минута, па додати 1 кашичицу маргарина и 1 кашичицу лимуновог 
сока. Стално мешајући кувати још десетак минута. Од наведених састојака добије се око 1,5 шоља 
белог соса. У овакав сос може се додати сенф за мало другачији укус. 


СЛАТКИШИ 


Колач од гриза и вина 


250 гр гриза 

250 гр млевених ораха 
250 гр шећера 

5 дл белог вина 

1 кашика брашна 

4 кашике уља 

кашичица соде бикарбоне 
морски орашчић 

горка чоколада за прелив 
маргарин 


Гриз, орахе, шећер, бело вино, брашно, уље, соду бикарбону и стругани орашчић измешати и 
оставити да стоји око пола сата. Сипати у маргарином подмазан плех и пећи око 45 минута. Кад се 
колач охлади прелити чоколадом растопљеном са мало маргарина. 


Куглице од поморанџе 


4 велике “јафа' поморанџе са дебелом кором 


150 гр млевених бадема 
150 гр шећера 
1 стругана јабука 


Поморанџе добро опрати, ољуштити и коре барити у води. Кад вода проври, бацити воду, налити 
свежу и поново барити. Поступак поновити око 10 пута, док коре не буду потпуно меке. Охлађене и 
оцеђене коре самлети и сјединити са осталим састојцима. Смесу оставити да се потпуно охлади, а 
затим од ње правити куглице па сваку уваљати у кристал – шећер. Држати 24 сата на хладном пре 
служења. 


Пита са вишњама 


16 танких кора 

2 тегле вишања без коштица, или 750 гр свежих вишања 
1 шоља млевених ораха или презли 

3-4 кашике шећера 

уље за помазивање кора 


Вишње добро оцедити ако су из тегле и помешати са млевеним орасима и шећером. Одвојити 4 коре, 
поређати их једну преко друге. Сваку намазати уљем, осим последње. На последњу кору ставити део 
фила од вишања па завити. Направити 4 јуфке и пећи на имереној ватри око 40 минута, или док коре 
не порумене. Пре служења посути шећером у праху. 


Пита с јабукама 


16 танких кора 

6 киселих јабука 

сок од пола лимуна 

1 шоља млевених ораха или презли 
3-4 кашике шећера 

уље за подмазивање 


Јабуке ољуштити и изрендати, оцедити од воде, па одмах прелити соком од лимуна. Сјединити са 
орасима и шећером, па поређати четири коре једну преко друге. Сваку намазати уљем, осим 
последње, на коју се ставља фил од јабука. Направити тако 4 јуфке и пећи на умереној ватри око 40 
минута, или док коре не порумене. Пре служења посути шећером у праху, у који може да се умеша и 
једна кашичица цимета у праху. 


Миленцетова баклава 


1/2 кг танких кора 

1/2 кг шећера 

сок од пола лимуна 
400-500 гр млевених ораха 


200 гр сувог грожђа 
1/2 луља 
1 кесица црног чаја 


Прелив: једна кашика шећера се пропржи на ватри да загори. На то налити ~ л воде и % кг шећера, 
(може и сок од пола лимуна), па скувати сируп. Довољно је да проври. У сируп спустити кесицу 
црног чаја да одстоји 5 минута, па је извадити. Сируп охладити. 


Сада науљити дно и стране тепсије, па ставити две коре, премазати горњу кору уљем (најбоље је уље 
наносити четком), па филовати орасима и сувим грожђем. Ако је грожђе тврдо, потопити га 
претходно у воду. Поступак поновити до последње коре, а последње две коре добро науљити и 
попрскати водом – да се не скупе. 

Питу исећи на комаде жељене величине, али не до дна тепсије. Сипати уље у све просеке и пећи на 
150 степени С. Кад порумени (после 30 – 40 минута), извадити из рерне и одмах прелити хладним 
преливом и покрити фолијом док се не охлади. 

Ако се жели мало сувља баклава, не треба одмах утрошити сав прелив. Касније се може додати ако 
се жели мало софтанија баклава. 


Палачинке 


3 шоље брашна 

2,5 шоље киселе воде 

1 кашика шећера 

мало соли 

5 кашичица прашка за пециво 
1 кесеица ванилин шећера 
уље 


Помешати брашно са киселом водом, шећером, ванилин шећером, прашком за пециво и на врх ножа 
соли, па мутити миксером док се не добије ређа каша. додати једну кашику уља и још мало 
промешати. За печење палачинки најпогоднијји је тигањ са тефлонским дном. У тигањ сипати 
неколико капи уља, па када се добро загреје, сипати око пола кутлаче течне каше, таман толико да 
покрије дно тигања. Када се једна страна палачинке испече, преврнути је на другу страну. Пре 
печења сваке палачинке додати у тигањ неколико капи уља. 


Готове палачинке премазати џемом, посути орасима и шећером, или струганим јабукама са шећером 
и циметом, или било којим другим воћем и савити у ролну. По жељи, посути шећером у праху. 


Туфахије 


700 гр јабука 

500 гр шећера 

1 кесица ванилин шећера 
1/2 л воде 

сок од пола лимуна 


за надев: 

150 гр шећера 

100 гр ораха 

50 гр бадема 

50 грама трешања из компота или слатка 
1 кесица ванилин шећера 

5 банана 

1 лимун 


За туфахије одабрати врсту јабука која се при кувању не распада. Јабуке опрати, ољуштити, па 
кашичицом оштрог врха или ножем извадити срце и семенке. Припремљене јабуке ставити у 
кључалу воду са шећером, ванилин шећером и лимуновим соком. Кувати десетак минута и пазити да 
се јабуке не распадну. Куване и оцеђене јабуке ставити на тацну, а у воду у којој су се кувале додати 
шећер и сок од лимина , па скувати густ сируп. 

Помешати шећер, ванилин шећер, млевене орахе, бадеме, истругану кору од лимуна и добро 
умућене банане. Све добро промешати, надевати јабуке и прелити их сирупом. на крају, туфахије 
украсити пиреом од банане и по једном трешњом из компота или слатка. 


